IV.
DÔVODOVÁ SPRÁVA
k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 393/1999 Z. z., ktorým sa ustanovujú podrobnosti o technických požiadavkách na spotrebiče plynných palív
I. Všeobecná časť
Nutnosť vypracovania novej právnej úpravy v oblasti skúšobníctva a posudzovania zhody spotrebičov plynných palív vyplýva z požiadaviek Komisie EÚ vyžadovaných v rámci implementácie európskej legislatívy vnútorného trhu do národnej legislatívy Slovenskej republiky najneskôr do konca roku 2002. Prijatím tohto nariadenia vlády sa zabezpečí predpisová základňa nevyhnutná na uplatňovanie princípov voľného obchodovania medzi Slovenskou republikou, Európskou úniou a štátmi Európskej zóny voľného obchodu, čo je jedným zo základných predpokladov vstupu Slovenska do Európskej únie.
Význam navrhovaného nariadenia vlády treba vidieť v tom, že je v súlade s porovnateľnými mechanizmami v iných štátoch a bude pôsobiť preventívne v záujme ochrany spotrebiteľov pred výrobkami alebo službami, ktoré by mohli ohroziť ich životy, zdravie, či majetok. Nariadenie vlády vytvorí slovenským exportérom podmienky rovnakého vstupu na zahraničný trh a konštituuje nástroje podmieňujúce úspešný vývoz do Európskej únie, Európskeho združenia voľného obchodu a v rámci TBT WTO aj do celého sveta. Vytvára podmienky na podpísanie Protokolu k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov (PECA).
Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 393/1999 Z. z., ktorým sa ustanovujú podrobnosti o technických požiadavkách na spotrebiče plynných palív spolu s ďalšími všeobecne záväznými predpismi, majú za cieľ vytvoriť taký legislatívny rámec, ktorý zvýši úroveň právom chránených záujmov, a to napriek zmenám v doterajšom systéme ochrany spotrebiteľa pred nebezpečnými výrobkami. Všeobecne záväzné právne predpisy prispejú k prehľadnosti informácií o spôsoboch posudzovania zhody vlastností výrobkov a o označovaní výrobkov značkou zhody. Ponúkajú výrobcovi určitú flexibilitu pri preukazovaní zhody svojich výrobkov s technickými požiadavkami, vrátane možnosti využitia získaného certifikátu zabezpečovania kvality produkcie podľa noriem ISO radu 9000 v rôznych „moduloch“ posudzovania zhody.
Pre výrobcov, dovozcov a distribútorov bude uplatnenie tohto nariadenia vlády prínosom z hľadiska uľahčenia a zjednodušenia doterajšej praxe. Umožní zrýchlenie obchodných operácií súvisiacich s uvádzaním výrobkov na trh a prispeje k zvýšeniu obchodného obratu so štátmi, ktoré majú podobné technické požiadavky na výrobky ako sú v Slovenskej republike. Nariadenie vlády na druhej strane vyvíja na výrobcov a dovozcov tlak na vlastné posúdenie zhody vlastností výrobku s predpísanými požiadavkami a vydanie vyhlásenia o zhode.
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 393/1999 Z. z., ktorým sa ustanovujú podrobnosti o technických požiadavkách na spotrebiče plynných palív je v súlade s ústavou a ďalšími zákonmi platnými v Slovenskej republike a jeho zavedenie do praxe si nevyžiada žiadne náklady zo štátneho rozpočtu Slovenskej republiky, čo potvrdilo Ministerstvo financií Slovenskej republiky listom č. p. 18710/2001-81 zo dňa 30.10.2001 a nebude mať vplyv na zamestnanosť.
Doložka zlučiteľnosti nariadenia vlády s právom Európskej únie
1) Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2) Názov návrhu: nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 393/1999 Z. z., ktorým sa ustanovujú podrobnosti o technických požiadavkách na spotrebiče plynných palív.
3) V práve Európskej únie je problematika návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 393/1999 Z. z., ktorým sa ustanovujú podrobnosti o technických požiadavkách na spotrebiče plynných palív upravená smernicou Rady č. 90/396/EHS z 29. júna 1990 o aproximácii práva členských štátov Spoločenstva, vzťahujúceho sa na plynové spotrebiče v znení smernice 93/68/EHS. 

4) Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 393/1999 Z. z., ktorým sa ustanovujú podrobnosti o technických požiadavkách na spotrebiče plynných palív patrí medzi prioritné oblasti aproximácie práva obsiahnuté v článku 70 Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na strane druhej, patrí tiež medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie (Biela kniha). Problematika navrhovaného nariadenia vlády zahŕňa tieto prioritné oblasti aproximácie práva výslovne uvedené v článku 70 Normy a posudzovanie zhody: ochrana zdravia a života ľudí, zvierat a rastlín, ochrana spotrebiteľa, technické predpisy a normy.
5) Charakteristika právnych noriem Európskej únie, ktorými je upravená problematika návrhu nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 393/1999 Z. z., ktorým sa ustanovujú podrobnosti o technických požiadavkách na spotrebiče plynných palív:
nariadením vlády Slovenskej republiky, ktorým sa mení a dopĺňa nariadenie vlády Slovenskej republiky č. 393/1999 Z. z., ktorým sa ustanovujú podrobnosti o technických požiadavkách na spotrebiče plynných palív sa do slovenského právneho poriadku implementuje smernica Rady č.90/396/EHS v znení smernice Rady č.93/68/EHS. Ide o smernicu tzv. Nového prístupu, ktorá vznikla na základe čl. 100a (teraz čl. 95), t.j. o smernicu maximálnej harmonizácie.
Smernica definuje spotrebiče plynných palív rovnakým spôsobom ako ustanovenie návrhu nariadenia vlády.
6) Vyjadrenie stupňa kompatibility s právnou normou Európskej únie:
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 393/1999 Z. z., ktorým sa ustanovujú podrobnosti o technických požiadavkách na spotrebiče plynných palív s horeuvedenou smernicou Rady EHS je plne kompatibilný.

II. Osobitná časť
K čl. I
K bodu 1
Navrhnutá zmena je dôsledkom úpravy § 12 zákona a doplnenia splnomocnenia aj o zákon č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky.
K bodu 2
Ide o doplnenie ustanovenia o transponovaní príslušnej smernice do právneho poriadku Slovenskej republiky, aby každému členovi EÚ bolo hneď v úvode jasné, o ktorej smernici pojednáva príslušné nariadenie.
K bodu 3
Ide o precizovanie textu v snahe o jeho presnejšie vyjadrenie.
K bodu 4
Nová formulácia textu je kvalitatívnym posunom v jeho priblížení sa k textu smernice a reaguje na zmeny zákona.
K bodu 5
Táto zmena v texte je dôsledkom doplnenia pojmu „splnomocnenec“ do zákona, čo následne umožňuje jeho použitie vo vykonávacom predpise tak, aby sa docielil jeho súlad so smernicou. 
K bodu 6
Nahradením pojmu „technická dokumentácia“ pojmom „príslušná dokumentácia“ sa výrobcovi a jeho splnomocnencovi utvorí priestor pre zahrnutie celej príslušnej dokumentácie do podkladov o použitom spôsobe posudzovania zhody.
K bodu 7
Ide o legislatívno-technickú zmenu, ktorá prináša užšiu špecifikáciu dokumentácie, ktorú je potrebné predložiť autorizovanej osobe.
K bodu 8
Upresnenie obmedzenia možnosti požadovania prekladov dokumentácie zo strany orgánov dohľadu na nevyhnutnú mieru a postupne je možné žiadať viac a viac až do úplného prekladu ale len v prípade, ak preložená časť dokumentácie je nedostatočná na overenie miery nebezpečnosti výrobku. Pri posudzovaní je potreba zvážiť primeranosť požiadaviek vo vzťahu k riziku, ktoré výrobok predstavuje.
K bodu 9
Legislatívna zmena umožňujúca ľahší vstup zahraničných výrobkov na trh Slovenskej republiky rešpektujúc slobodný pohyb tovaru.
K bodu 10 a 11
Táto zmena v texte je dôsledkom doplnenia pojmu „splnomocnenec“ do zákona, čo následne umožňuje jeho použitie vo vykonávacom predpise tak, aby sa docielil jeho súlad so smernicou.
K bodu 12
Vzhľadom na to, že podpisom protokolu PECA dôjde k vytvoreniu odlišného režimu pri pohybe výrobkov, ktoré nebudú mať pôvod v štátoch, s ktorými bude podpísaná medzinárodná zmluva, je potrebné to vyjadriť i pri identifikácii príslušného subjektu.
K bodu 13
Doplnenie nového paragrafu reaguje na snahu Slovenskej republiky o podpis medzinárodnej zmluvy (PECA) a s tým súvisiacou úpravou režimu pri vyhlasovaní zhody, skúškach typu, inšpekcii zavedeného systému kvality a používania značiek zhody potom, čo bude Slovenská republika takouto zmluvou viazaná.
K bodu 14 až 16
Úprava je dôsledkom precizovania textu podľa smernice.
K bodu 17
Táto zmena v texte je dôsledkom doplnenia pojmu „splnomocnenec“ do zákona, čo následne umožňuje jeho použitie vo vykonávacom predpise tak, aby sa docielil jeho súlad so smernicou.
K bodu 18
Ide o snahu vyjadriť skutočnosť, že posúdená má byť dokumentácia ako taká a toto posúdenie má byť celkové a komplexné.
K bodu 19
Doplnenie informačných povinností pre autorizované osoby ohľadne vydávania a odoberania certifikátov typu.
K bodu 20
Zmena znenia je dôsledkom zmien, ktoré so sebou prinesie podpísanie protokolu PECA.
K bodu 21
Navrhnutá úprava znenia Prílohy č. 3 reaguje jednak na zmenu v paragrafovom znení urobenú v bode 6 a taktiež sa tu sleduje zhrnutie obsahu konštrukčnej dokumentácie pre celú škálu výrobkov podliehajúcich tomuto nariadeniu.
K bodu 22
Doplnenie príloh č. 4 a 5 znemená splnenie úplného prevzatia smernice. Doplnenie prílohy č. 6 znamená splnenie požiadavky § 3 ods. 4 zákona č. 19/2002 Z. z.
K čl. II
Účinnosť nariadenia sa navrhuje 1. apríla 2002.